Sandmorkelens fruktlegeme er variabel i formen, men består av en stilk og en hatt eller lue. Hatten er mellom 3–12(15) cm bred og tynnkjøttet. Høyden kan bli inntil 10 cm. Stilken blir omtrent 3–6 cm høy og 2–3 cm tykk. Den ofte mørkt rødbrune hatten har mange vridde folder utenpå som kan minne om hjernens utseende. Foldene er gjennomgående inni det hule fruktlegemet om det deles. Dette karaktertrekket skiller den fra de ekte morklene som har et åpent hulrom i hele hatten. Stilken er lysebrun eller gråblå, og den er hul.